Isamaa erakonna liikmele Tarmo Piirmannile kuuluv alternatiivmeedia portaal lõunaeestlane.ee avaldas juba ürituse päeval artikli, mis seab kahtluse alla Kõigi Eesti sotsiaalmeedias avaldatud pildi tõepärasuse.

"Tallinna lauluväljaku väravate juures täna toimunud Kõigi Eesti lauluürituse pildilt võib välja lugeda, et kohal oli ligi 10 000 inimest ja sama numbrit kajastasid ka meediaväljaanded. Tegelikkuses oli aga osavõtjaid mitu korda vähem ning arvatakse, et pilti on võltsitud. Sotsiaalmeedias on ilmunud ka droonifoto, kust on näha, et rahvast oli hõredalt ja kõige enam paar tuhat inimest," kirjutas portaal. Sama uudist jagas ka järgmine alternatiivmeedia lehekülg rahvuslane.ee.

Jauramisega mindi massiliselt kaasa sotsiaalmeedias, kus inimesed tõsimeeli arvasid, et Kõigi Eesti fotograafid üritavad näidata üritust suuremana, kui see tegelikult oli. Nädalaga pealtnäha vaibunud konspiratsiooniteooria sai aga uue hoo eile, kui EKRE esimees ja tulevane siseminister Mart Helme teatas raadioeetris fakti pähe, et Delfi oli fotomontaaži abil Kõigi Eesti publikut piltidel kolmekordistanud.

Mart ja Martin Helme vestlus Tre raadios nägi välja selline:

Martin Helme: Reformierakonna kampaania põhiliselt teeb ära ju Eesti peavoolumeedia oma "Kõigi Eestide" ja muude selliste asjadega, et…

Mart Helme: Kusjuures täiesti läbikukkunud üritus.

Martin Helme: Absoluutselt läbikukkunud!

Mart Helme: Kusjuures Delfi, meie „vaba ajakirjandus“, langes sellele tasemele, et võltsis fotot. Võltsis fotot sellest kontserdipubliku arvust ja kogu sellest... Tähelepanelikud vaatlejad juhtisid tähelepanu, et seal on lava ees seisev rahvas fotomontaažiga kolmekordistatud.

Isegi kui jätame täiesti kõrvale asjaolu, et suurim eestikeelne meediakanal Delfi.ee kannab südames ja peab au sees vaba ja valge ajakirjanduse põhimõtteid, kajastab kõiki sündmusi õiglaselt, ausalt ja erapooletult, ei teeni ühtegi poliitjõudu ega võltsi mitte iialgi fotosid, siis Mart Helme väite vääruses võib veenduda igaüks, kel internetile ligipääs.